title: Kommissionens gennemførelsesforordning (EU) 2020/893 af 29. juni 2020 om ændring af gennemførelsesforordning (EU) 2015/2447 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen

text:
                  30.6.2020

                  DA

                  Den Europæiske Unions Tidende

                  L 206/8

         KOMMISSIONENS GENNEMFØRELSESFORORDNING (EU) 2020/893
         af 29. juni 2020
         om ændring af gennemførelsesforordning (EU) 2015/2447 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 8, 17, 50, 76, 132, 138, 143, 157, 161, 176, 193, 217, 232 og 268, og
         ud fra følgende betragtninger:

                     (1)

                     Den praktiske gennemførelse af forordning (EU) nr. 952/2013 (kodeksen) i kombination med Kommissionens gennemførelsesforordning (EU) 2015/2447 (2) har vist, at der er behov for visse ændringer af gennemførelsesforordningen for at tilpasse den bedre til de økonomiske operatørers og toldadministrationernes behov og for at tage hensyn til den lovgivningsmæssige udvikling og indførelsen af de IT-systemer, der er oprettet i forbindelse med kodeksen.

                     (2)

                     Den Europæiske Unions Domstol erklærede i sin dom i sag C-661/15 (3), at artikel 145, stk. 3, i Kommissionens forordning (EØF) nr. 2454/93 (4), hvori der fastsattes en frist på et år for at lægge ændringer af prisen på defekte varer til grund ved toldværdiansættelsen, var ugyldig. Ifølge Domstolen kunne debitor på grundlag af den toldkodeks, der fandt anvendelse på det pågældende tidspunkt (5), opnå godtgørelse af importafgifter i forhold til den nedsættelse af toldværdien, som fulgte af anvendelsen af artikel 145, stk. 2, i forordning (EØF) nr. 2454/93, indtil udløbet af en frist på tre år regnet fra underretningen af debitor om disse afgifter. Artikel 145, stk. 3, i forordning (EØF) nr. 2454/93 begrænsede imidlertid denne mulighed til en frist på 12 måneder, eftersom den ændring af toldværdien, som fulgte af anvendelsen af nævnte forordnings artikel 145, stk. 2, kun kunne tages i betragtning, hvis ændringen af prisen var foretaget inden for denne frist på 12 måneder. Artikel 145, stk. 3, i forordning (EØF) nr. 2454/93 var i strid med toldkodeksens artikel 29, sammenholdt med kodeksens artikel 78 og artikel 236, stk. 2. Den var derfor ugyldig. Forordning (EØF) nr. 2913/92 og (EØF) nr. 2454/93 er ikke længere i kraft, men i artikel 132, litra c), i gennemførelsesforordning (EU) 2015/2447 fastsættes der også en frist på et år for justering af toldværdien af defekte varer. Denne bestemmelse bør derfor udgå, så det er klart, at den almindelige frist på tre år, der er fastsat i kodeksens artikel 121, stk. 1, litra a), for ansøgning om godtgørelse af eller fritagelse for for meget opkrævede afgifter, også gælder for defekte varer. Af hensyn til retssikkerheden og for at gøre det klart, at fristen på et år aldrig skulle have fundet anvendelse i disse tilfælde, bør artikel 132, litra c), i gennemførelsesforordning (EU) 2015/2447 udgå med tilbagevirkende kraft fra nævnte forordnings ikrafttræden.

                     (3)

                     I henhold til artikel 182 i gennemførelsesforordning (EU) 2015/2447 skal der anvendes et elektronisk informations- og kommunikationssystem, der er indført i medfør af kodeksens artikel 16, stk. 1, til indgivelse, behandling, lagring og udveksling af oplysninger vedrørende summariske indpassageangivelser og til den efterfølgende udveksling af relevante oplysninger. Ved gennemførelsesafgørelse (EU) 2019/2151 (6) har Kommissionen besluttet at oprette et nyt elektronisk system (ICS2) til støtte for risikoanalysen vedrørende sikkerhed og sikring forud for ankomst samt den dertil knyttede kontrol, nemlig behandlingen af oplysningerne til de summariske indpassageangivelser med henblik på toldrisikoanalyse og toldkontrol samt udvekslingen af oplysninger i forbindelse hermed. Artikel 182 i gennemførelsesforordning (EU) 2015/2447 bør derfor ændres for at præcisere de formål, hvortil ICS2-systemet skal anvendes, og for med henblik på at sikre harmonisering på Unionens toldområde at kræve, at de økonomiske operatører anvender en harmoniseret grænseflade for handelsvirksomheder, som er designet af Kommissionen og medlemsstaterne, til at indgive oplysningerne til summariske indpassageangivelser til toldmyndighederne og til at udveksle relaterede oplysninger.

                     (4)

                     Artikel 183 i gennemførelsesforordning (EU) 2015/2447 fastsætter regler for indgivelse af oplysningerne til den summariske indpassageangivelse, herunder forpligtelsen til i specifikke tilfælde at få forskellige personer til at indgive dem, jf. kodeksens artikel 127, stk. 6 (parallel registrering). Ibrugtagningen af ICS2 i tre versioner (version 1, version 2 og version 3) vil gradvis gøre det muligt at foretage parallel registrering af oplysninger i den summariske indpassageangivelse til relevante transportsektorer og forretningsmodeller. Artikel 183 i gennemførelsesforordning (EU) 2015/2447 bør derfor ændres for at præcisere, hvilke regler der gælder, indtil ICS2 er taget helt i brug. Udgangspunktet er situationen under det eksisterende importkontrolsystem. Via dette system skal transportører inden for alle transportformer (transport ad luftvejen, ad søvejen, ad indre vandveje, ad landevej og med jernbane), herunder eksprestransportører, indgive alle oplysningerne til den summariske indpassageangivelse på én gang for varer, for hvilke der ikke er fastsat en relevant fritagelse i artikel 104 i Kommissionens delegerede forordning (EU) 2015/2446 (7). Fra indførelsen af version 1 af det nye elektroniske system inden for transport ad luftvejen skal eksprestransportører desuden indgive minimumsdatasættet for alle sendinger uanset deres værdi, og postvirksomheder skal for første gang indgive minimumsdatasættet, men kun for varer i postforsendelser, der har Unionen som det endelige bestemmelsessted. I henhold til artikel 106 i delegeret forordning (EU) 2015/2446 vil minimumsdatasættet, indtil version 2 af det nye system indføres, blive betragtet som den fuldstændige summariske indpassageangivelse for varer i postforsendelser og for varer i sendinger, hvis værdi ikke overstiger 22 EUR. Fra den første dag i tidsintervallet for indførelse af version 2 af ICS2 vil det være muligt at foretage parallel registrering inden for lufttransport. Luftfartsselskaberne skal ophøre med at anvende det eksisterende importkontrolsystem og gradvis tilslutte sig det nye ICS2, via hvilket de skal indgive det relevante datasæt med oplysningerne til den summariske indpassageangivelse. Fra den første dag i tidsintervallet for indførelse af version 3 af det nye system vil det være muligt at foretage parallel registrering inden for de andre transportformer. Transportørerne inden for disse transportformer skal gradvis tilslutte sig det nye system. Medlemsstaterne fastsætter den dato, fra hvilken de økonomiske operatører er forpligtet til at anvende de forskellige versioner af det nye system i henhold til del I, punkt 6, i bilaget til gennemførelsesafgørelse (EU) 2019/2151 inden for de deri fastsatte tidsintervaller for indførelse. Artikel 183 bør også ændres for at præcisere, hvilke regler der gælder for fastlæggelsen af toldstedet for den første indpassage, hvis den person, der indgiver oplysningerne til den summariske indpassageangivelse, ikke kender det sted i Unionen, hvortil det transportmiddel, som benyttes til at transportere varerne, ankommer først.

                     (5)

                     De forpligtelser, som andre personer end transportøren har til at informere om oplysningerne til den summariske indpassageangivelse, bør gælde i forbindelse med indførelsen af de tre versioner af det nye system. Den generelle henvisning til ibrugtagningen af importkontrolsystemet i artikel 184 i gennemførelsesforordning (EU) 2015/2447 bør derfor erstattes af mere specifikke henvisninger til de tre versioner af ICS2. Forpligtelsen til at informere om varer, der transporteres ad søvejen, bør gælde fra det tidspunkt, hvor transportøren er forpligtet til at anvende version 3 af det nye system. Forpligtelsen til at informere om varer, der transporteres ad luftvejen eller pr. post, bør gælde fra det tidspunkt, hvor transportøren er forpligtet til at anvende version 2 af det nye system.

                     (6)

                     Toldmyndighedernes forpligtelse til at registrere indgivelsen af oplysningerne til den summariske indpassageangivelse og informere om denne registrering bør også afspejle de forskellige versioner af ICS2. Den generelle henvisning til ibrugtagningen af importkontrolsystemet i artikel 185 i gennemførelsesforordning (EU) 2015/2447 bør derfor erstattes af mere specifikke henvisninger til de tre versioner af det nye system. Toldmyndighederne bør registrere og give meddelelse om registreringen af oplysningerne til den summariske indpassageangivelse fra den første dag i tidsintervallet for indførelse af version 1 af ICS2. Efter indførelsen af version 2 af dette nye system vil det være muligt at foretage parallel registrering i visse situationer, og derfor bør det også fremgå af artikel 185, at toldmyndighederne fra og med denne dato bør være forpligtet til straks at give transportøren meddelelse om andre økonomiske aktørers registrering af oplysningerne til den summariske indpassageangivelse, hvis transportøren har anmodet om at få meddelelse herom.

                     (7)

                     Artikel 186 i gennemførelsesforordning (EU) 2015/2447 bør præcisere fristerne for risikoanalyse på grundlag af oplysningerne til den summariske indpassageangivelse og de nødvendige foranstaltninger, der skal træffes i forbindelse med risikoanalyse. Artikel 186 i gennemførelsesforordning (EU) 2015/2447 bør fastsætte, at toldstedet for den første indpassage som et generelt princip efter at have modtaget den summariske indpassageangivelse i tide skal færdiggøre risikoanalysen, inden varerne ankommer til Unionens toldområde. Denne frist bør dog være kortere for varer, der indføres ad luftvejen. Toldstedet for den første indpassage bør være forpligtet til at færdiggøre risikoanalysen af disse varer hurtigst muligt efter at have modtaget minimumsdatasættet til den summariske indpassageangivelse. Med henblik på at sikre en ensartet anvendelse af toldkontrollen bør artikel 186 også ændres for at fastlægge, hvilke skridt toldstedet for den første indpassage skal tage for at færdiggøre risikoanalysen på grundlag af oplysningerne til den summariske indpassageangivelse. På grundlag af kodeksens artikel 46, 47 og 128 har toldstedet for den første indpassage navnlig til opgave at udveksle oplysninger med de medlemsstater, der er angivet i disse oplysninger, og med de medlemsstater, der i ICS2 har registreret oplysninger om sikkerheds- og sikringsrisici, som matcher oplysningerne til den summariske indpassageangivelse, således at disse andre toldmyndigheder pålægges at foretage en risikoanalyse og at stille visse resultater af denne risikoanalyse til rådighed.

                     (8)

                     Artikel 186 i gennemførelsesforordning (EU) 2015/2447 bør også ændres for at give toldstedet for den første indpassage ret til, efter at risikoanalysen er færdiggjort, at anbefale det sted og de foranstaltninger, hvor og hvormed det vil være mest hensigtsmæssigt at foretage kontrol af varerne. Det toldsted, der er kompetent for det sted, som er blevet anbefalet som det mest hensigtsmæssige med henblik på kontrol, bør have mulighed for at vælge, om det vil følge anbefalingen, men skal under alle omstændigheder informere indgangstoldstedet om, hvorvidt der er foretaget kontrol, og i bekræftende fald om resultaterne af denne kontrol. Desuden bør der fastsættes en procedureregel, hvorefter toldmyndighederne skal anvende ICS2 til at informere om risikovurderinger og kontrolresultater i de tilfælde, der er omhandlet i kodeksens artikel 46, stk. 5, eller til enhver anden udveksling af kontrolresultater i henhold til kodeksens artikel 47, stk. 2. Desuden bør forpligtelsen til at foretage risikoanalyse ved frembydelsen af varerne udvides til at omfatte flere tilfælde, hvor der i overensstemmelse med delegeret forordning (EU) 2015/2446 dispenseres fra forpligtelsen til at indgive en summarisk indpassageangivelse.

                     (9)

                     Overskriften på artikel 187 i gennemførelsesforordning (EU) 2015/2447 bør ændres for at afspejle, at reglerne heri er overgangsregler, der kun gælder, indtil ICS2 er indført. Indtil det nye system er tilgængeligt, bør toldmyndighederne pålægges at foretage deres risikoanalyse på grundlag af oplysningerne i det eksisterende importkontrolsystem. Det bør fremgå af artikel 187 i gennemførelsesforordning (EU) 2015/2447, at det eksisterende importkontrolsystem skal anvendes indtil de forskellige datoer for ibrugtagning af det nye system. Henvisningerne til den delegerede forordning (EU) 2015/2446 i artikel 187, stk. 5, i gennemførelsesforordning (EU) 2015/2447 bør også ajourføres. Reglerne om, at det er umuligt at frigive varerne, inden risikoanalysen er foretaget, og om, hvordan risikoanalysen foretages efter ændring af den summariske indpassageangivelse, bør også gælde i overgangsperioden og bør derfor tilføjes til artikel 187 i gennemførelsesforordning (EU) 2015/2447.

                     (10)

                     De procedureregler for ændring eller ugyldiggørelse af den summariske indpassageangivelse, der er fastsat i artikel 188 i gennemførelsesforordning (EU) 2015/2447, bør skelne mellem det nye ICS2-system og det eksisterende importkontrolsystem. Det nye system bør anvendes til indgivelse af anmodninger om ændring eller ugyldiggørelse af en summarisk indpassageangivelse. Medlemsstaterne bør dog have mulighed for at tillade, at anmodninger om ændring eller ugyldiggørelse af angivelser, der er indgivet via det eksisterende importkontrolsystem, indgives i papirformat.

                     (11)

                     Artikel 189 i gennemførelsesforordning (EU) 2015/2447 bør ændres, så der skelnes mellem de regler for kursændring af luftfartøjer og skibe, der gælder under det eksisterende importkontrolsystem, og dem, der vil gælde under det nye elektroniske system (ICS2).

                     (12)

                     Efter at EU-formular 302 er indført i artikel 1, nr. 51), i delegeret forordning (EU) 2015/2446, bør artikel 207 i gennemførelsesforordning (EU) 2015/2447 ændres for at gøre det muligt at anvende EU-formular 302 som bevis for den toldmæssige status som EU-varer.

                     (13)

                     Efter ændringen af artikel 141 i delegeret forordning (EU) 2015/2446 om handlinger, der anses for at være en toldangivelse, bør artikel 218 i gennemførelsesforordning (EU) 2015/2447 ændres i overensstemmelse hermed for at præcisere, i hvilke tilfælde visse toldformaliteter ved indpassage eller udpassage også anses for at være udført ved en handling, der anses for at være en toldangivelse.

                     (14)

                     Efter at der i artikel 141, stk. 3, i delegeret forordning (EU) 2015/2446 er indført en overgangsregel om angivelse af postforsendelser ved deres frembydelse for toldvæsenet indtil indførelsen af version 1 af ICS2 til støtte for risikoanalysen vedrørende sikkerhed og sikring forud for ankomst samt den dertil knyttede kontrol, bør artikel 220 i gennemførelsesforordning (EU) 2015/2447 præcisere, at de særlige regler for godkendelse og frigivelse af postforsendelserne også er overgangsregler.

                     (15)

                     Der bør indføres procedureregler for anvendelse af både NATO-formular 302 og EU-formular 302 til andre toldprocedurer end forsendelse. Artikel 220a og 220b bør derfor indsættes i gennemførelsesforordning (EU) 2015/2447. For at sikre, at procedurereglerne fungerer gnidningsløst, bør nævnte forordnings artikel 221 pålægge medlemsstaternes toldmyndigheder at anvise det eller de toldsteder, der er ansvarlige for toldformaliteter og toldkontrol vedrørende varer, der skal transporteres eller anvendes på grundlag af enten NATO-formular 302 eller EU-formular 302.

                     (16)

                     Artikel 221 i gennemførelsesforordning (EU) 2015/2447 bør også ændres for at præcisere, at det toldsted, der er beliggende i den medlemsstat, hvor forsendelsen eller transporten af varerne afsluttes, er det toldsted, der er kompetent til at angive visse toldfrie varer til import, hvis disse varer er momsangivet under en anden ordning end særordningen for fjernsalg af varer indført fra tredjelandsområder eller tredjelande (den såkaldte one-stop-shop for indførsel), der er fastsat i afsnit XII, kapitel 6, afdeling 4, i Rådets direktiv 2006/112/EF (8). Formålet er at sikre, at den momssats, der gælder for varerne i bestemmelses- eller forbrugsmedlemsstaten, pålægges disse varer.

                     (17)

                     Artikel 271 i gennemførelsesforordning (EU) 2015/2447 bør ændres for at styrke den harmoniserede anvendelse af det elektroniske system til standardiseret informationsudveksling (INF). For at etablere en ensartet procedure for, hvordan de økonomiske operatører indfører de påkrævede dataelementer i dette system, bør de berørte økonomiske operatører anvende en harmoniseret grænseflade for handelsvirksomheder.

                     (18)

                     Efter indførelsen i artikel 221 i gennemførelsesforordning (EU) 2015/2447 af medlemsstaternes forpligtelse til at anvise et toldsted, der er ansvarligt for alle toldformaliteter og al toldkontrol vedrørende varer, der skal transporteres eller anvendes på grundlag af enten NATO-formular 302 eller EU-formular 302, bliver nævnte forordnings artikel 285, der indeholder samme forpligtelse, men kun i forbindelse med forsendelse, overflødig og bør udgå. Desuden bør bestemmelserne om levering af NATO-formular 302 samt de procedureregler, der gælder for anvendelsen af sådanne formularer, udvides til også at omfatte transitforsendelser på grundlag af EU-formular 302. Artikel 285, 286 og 287 i forordning (EU) 2015/2447 bør derfor ændres, og der bør indsættes nye bestemmelser.

                     (19)

                     Artikel 321 i gennemførelsesforordning (EU) 2015/2447 bør ændres for at præcisere afslutningen af proceduren for EU-forsendelse for varer, der føres ind i Unionens toldområde gennem en fast transportinstallation, samt for at præcisere den retlige situation for sådanne varer, når proceduren for EU-forsendelse er afsluttet.

                     (20)

                     Gennemførelsesforordning (EU) 2015/2447 bør ændres for at give mulighed for en særlig afslutning af proceduren for midlertidig indførsel for varer, der er blevet forbrugt eller tilintetgjort i forbindelse med militære aktiviteter.

                     (21)

                     I henhold til artikel 324, stk. 1, i gennemførelsesforordning (EU) 2015/2447 kan økonomiske operatører benytte den forenklede afslutning af proceduren for aktiv forædling IM/EX, fordi forædlingsprodukter anses for reeksporterede. I tilfælde, hvor ikke-EU-varer, der er henført under proceduren for aktiv forædling IM/EX, vil blive genstand for f.eks. en handelspolitisk foranstaltning, hvis de angives til overgang til fri omsætning, er en sådan forenklet afslutning imidlertid ikke tilladt. Visse handelspolitiske foranstaltninger er fastlagt med henblik på forudgående EU-tilsyn, der kun finder anvendelse i tilfælde af overgang til fri omsætning. Sådanne foranstaltninger, der berører anvendelsen af artikel 324, stk. 1, i gennemførelsesforordning (EU) 2015/2447, er fastsat i Kommissionens gennemførelsesforordning (EU) 2016/670 (9) for så vidt angår importen af visse jern- og stålprodukter og i Kommissionens gennemførelsesforordning (EU) 2018/640 (10) for så vidt angår importen af visse aluminiumsprodukter. Økonomiske operatører bør have mulighed for at benytte den forenkling, der er fastsat i artikel 324, stk. 1, i gennemførelsesforordning (EU) 2015/2447, med tilbagevirkende kraft fra tre år før denne ændrings ikrafttræden på den betingelse, at de fremlægger de dataelementer, der kræves i henhold til de relevante tilsynsforanstaltninger. Artikel 324, stk. 2, i gennemførelsesforordning (EU) 2015/2447 bør derfor ændres.

                     (22)

                     For at sikre, at eksportproceduren for varer, der transporteres gennem faste installationer, er afsluttet, bør artikel 331 i gennemførelsesforordning (EU) 2015/2447 præcisere, hvornår disse varer anses for at være blevet frembudt for toldmyndighederne.

                     (23)

                     Bilag 23-02 til gennemførelsesforordning (EU) 2015/2447 indeholder specifikke KN-koder og varebeskrivelser, der på grund af ændringer i den fælles toldtarif (11) ikke længere er i brug. Det er derfor nødvendigt at ajourføre bilag 23-02, navnlig i betragtning af at det er den første ajourføring siden den 1. maj 2016, hvor EU-toldkodeksen, delegeret forordning (EU) 2015/2446 og gennemførelsesforordning (EU) 2015/2447 begyndte at finde anvendelse.

                     (24)

                     For at gøre beredskabsproceduren for forsendelse mere fleksibel samt reducere formaliteterne og de omkostninger, der afholdes af toldmyndighederne, bør gyldighedsperioden for de attester for samlet sikkerhedsstillelse og attester for fritagelse for sikkerhedsstillelse i papirformat, der er fastsat i bilag 72-04 til gennemførelsesforordning (EU) 2015/2447, forlænges.

                     (25)

                     Foranstaltningerne i denne forordning er i overensstemmelse med udtalelse fra Toldkodeksudvalget —

               VEDTAGET DENNE FORORDNING:

            Artikel 1
            Ændringer af gennemførelsesforordning (EU) 2015/2447
            I gennemførelsesforordning (EU) 2015/2447 foretages følgende ændringer:

                        1)

                        I artikel 132 udgår litra c).

                        2)

                        Artikel 182 til 186 affattes således:

                           »Artikel 182

                              Elektronisk system til summariske indpassageangivelser

                              (Kodeksens artikel 16)

                              1.   I medfør af kodeksens artikel 16, stk. 1, indføres der et elektronisk system til:

                                          a)

                                          indgivelse, behandling og lagring af oplysningerne til de summariske indpassageangivelser og af andre informationer om disse angivelser, om toldrisikoanalyse af sikkerheds- og sikringshensyn, herunder støtte til luftfartssikkerhed, og om de foranstaltninger, der skal træffes på grundlag af resultaterne af denne analyse

                                          b)

                                          udveksling af informationer om oplysningerne til den summariske indpassageangivelse og resultaterne af risikoanalyser af summariske indpassageangivelser, om andre oplysninger, der er nødvendige for at foretage disse risikoanalyser, og om foranstaltninger, der træffes på grundlag af risikoanalyser, herunder anbefalinger af kontrolsteder og resultaterne af denne kontrol

                                          c)

                                          udveksling af oplysninger med henblik på at overvåge og evaluere gennemførelsen af de fælles sikkerheds- og sikringsrelaterede risikokriterier og standarder og af de kontrolforanstaltninger og prioriterede kontrolområder, der er omhandlet i kodeksens artikel 46, stk. 3.

                                    Udviklings- og frigivelsesdatoerne for den trinvise ibrugtagning af systemet er fastsat i kodekssystemet til importkontrol (ICS2) i bilaget til Kommissionens gennemførelsesafgørelse (EU) 2019/2151 (*1).

                              1a.   Økonomiske operatører anvender en EU-harmoniseret grænseflade for handelsvirksomheder, som er designet af Kommissionen og medlemsstaterne efter fælles overenskomst, til indgivelser, anmodninger om ændringer, anmodninger om ugyldiggørelse, behandling og lagring af oplysningerne til summariske indpassageangivelser og udveksling af relaterede oplysninger med toldmyndighederne.

                              2.   Uanset stk. 1 anvendes det elektroniske system til indgivelse og udveksling af oplysninger vedrørende summariske indpassageangivelser som fastlagt i forordning (EØF) nr. 2454/93 i henhold til nærværende forordnings artikel 185, stk. 1, artikel 187 og artikel 188, stk. 3, indtil datoerne for ibrugtagning af det elektroniske system, der er omhandlet i denne artikels stk. 1, i overensstemmelse med bilaget til gennemførelsesafgørelse (EU) 2019/2151.

                           Artikel 183

                              Indgivelse af en summarisk indpassageangivelse

                              (Kodeksens artikel 127, stk. 4, 5 og 6)

                              1.   Hvis ingen af de fritagelser fra forpligtelsen til at indgive en summarisk indpassageangivelse, der er angivet i artikel 104 i delegeret forordning (EU) 2015/2446, finder anvendelse, indgives oplysningerne til den summariske indpassageangivelse som følger for varer, der transporteres ad luftvejen:

                                          a)

                                          luftfartsselskaber indgiver en fuldstændig summarisk indpassageangivelse via det elektroniske system, der er omhandlet i artikel 182, stk. 2, indtil den dato, der er fastsat i overensstemmelse med bilaget til gennemførelsesafgørelse (EU) 2019/2151 for version 2 af det elektroniske system, der er omhandlet i denne forordnings artikel 182, stk. 1

                                          b)

                                          eksprestransportører indgiver følgende:

                                                      —

                                                      hvis sendingens reelle værdi overstiger 22 EUR: en fuldstændig summarisk indpassageangivelse via det elektroniske system, der er omhandlet i artikel 182, stk. 2, indtil den dato, der er fastsat i bilaget til gennemførelsesafgørelse (EU) 2019/2151 som startdato for tidsintervallet for indførelse af version 2 af det elektroniske system, der er omhandlet i denne forordnings artikel 182, stk. 1

                                                      —

                                                      for alle sendinger: det minimumsdatasæt, der er omhandlet i artikel 106, stk. 2, i delegeret forordning (EU) 2015/2446, via det elektroniske system, der er omhandlet i nærværende forordnings artikel 182, stk. 1, fra den dato, der er fastsat i overensstemmelse med bilaget til gennemførelsesafgørelse (EU) 2019/2151 for version 1 af det pågældende system

                                          c)

                                          postvirksomheder indgiver det minimumsdatasæt, der er omhandlet i artikel 106, stk. 2, i delegeret forordning (EU) 2015/2446, for sendinger, der har en medlemsstat som det endelige bestemmelsessted, via det elektroniske system, der er omhandlet i nærværende forordnings artikel 182, stk. 1, fra den dato, der er fastsat i overensstemmelse med bilaget til gennemførelsesafgørelse (EU) 2019/2151 for version 1 af det pågældende system

                                          d)

                                          der indgives et eller flere datasæt via det elektroniske system, der er omhandlet i artikel 182, stk. 1, fra den dato, der er fastsat i overensstemmelse med bilaget til gennemførelsesafgørelse (EU) 2019/2151 for indførelse af version 2 af det pågældende system.

                              1a.   Hvis ingen af de fritagelser fra forpligtelsen til at indgive en summarisk indpassageangivelse, der er angivet i artikel 104 i delegeret forordning (EU) 2015/2446, finder anvendelse, indgives oplysningerne til den summariske indpassageangivelse som følger for varer, der transporteres ad søvejen, ad indre vandveje, ad landevej eller med jernbane:

                                          a)

                                          den fuldstændige summariske indpassageangivelse indgives via det elektroniske system, der er omhandlet i artikel 182, stk. 2, indtil den dato, der er fastsat i overensstemmelse med bilaget til gennemførelsesafgørelse (EU) 2019/2151 for indførelse af version 3 af det elektroniske system, der er omhandlet i denne forordnings artikel 182, stk. 1

                                          b)

                                          der indgives et eller flere datasæt via det elektroniske system, der er omhandlet i artikel 182, stk. 1, fra den dato, der er fastsat i overensstemmelse med bilaget til gennemførelsesafgørelse (EU) 2019/2151 for indførelse af version 3 af det pågældende system.

                              2.   Hvis den summariske indpassageangivelse indgives med mere end ét datasæt eller med det minimumsdatasæt, der er omhandlet i artikel 106, stk. 2 og 2a, i delegeret forordning (EU) 2015/2446, skal den person, der indgiver det delvise datasæt eller minimumsdatasættet, indgive datasættet til det toldsted, som vedkommende vurderer må være toldstedet for den første indpassage. Hvis den pågældende person ikke kender det sted i Unionens toldområde, hvortil det transportmiddel, som benyttes til at transportere varerne, forventes at ankomme først, kan toldstedet for den første indpassage bestemmes på grundlag af det sted, som varerne sendes til.

                           Artikel 184

                              Oplysningsforpligtelser vedrørende levering af oplysninger til den summariske indpassageangivelse af andre personer end transportøren

                              (Kodeksens artikel 127, stk. 6)

                              1.   Fra den dato, der er fastsat i overensstemmelse med bilaget til gennemførelsesafgørelse (EU) 2019/2151 for indførelse af version 3 af det elektroniske system, der er omhandlet i nærværende forordnings artikel 182, stk. 1, skal transportøren og alle de personer, der udsteder et konnossement, i de tilfælde, der er omhandlet i artikel 112, stk. 1, i delegeret forordning (EU) 2015/2446, i oplysningerne til den summariske indpassageangivelse angive identiteten på alle de personer, som har indgået en transportkontrakt med dem, og som ikke har givet dem de oplysninger, der skal indføres i den summariske indpassageangivelse.
                              Hvis den modtager, for hvilken det er angivet i konnossementet, at vedkommende ikke har underliggende konnossementer, ikke gør de krævede oplysninger tilgængelige for den person, som udsteder konnossementet, skal sidstnævnte angive identiteten på modtageren i oplysningerne til den summariske indpassageangivelse.

                              2.   Fra den dato, der er fastsat i overensstemmelse med bilaget til gennemførelsesafgørelse (EU) 2019/2151 for indførelse af version 3 af det elektroniske system, der er omhandlet i nærværende forordnings artikel 182, stk. 1, skal den person, der udsteder konnossementet, i de tilfælde, der er omhandlet i artikel 112, stk. 1, i delegeret forordning (EU) 2015/2446, underrette den person, som indgik en transportkontrakt med ham, om udstedelsen af dette konnossement.
                              I tilfælde af en aftale om samlegods skal den person, der udsteder konnossementet, underrette den person, som han indgik denne aftale med, om udstedelsen af dette konnossement.

                              3.   Fra den dato, der er fastsat i overensstemmelse med bilaget til gennemførelsesafgørelse (EU) 2019/2151 for indførelse af version 2 af det system, der er omhandlet i nærværende forordnings artikel 182, stk. 1, skal transportøren og alle de personer, der udsteder et luftfragtbrev, i de tilfælde, der er omhandlet i artikel 113, stk. 1, i delegeret forordning (EU) 2015/2446, i oplysningerne til den summariske indpassageangivelse angive identiteten på alle de personer, som har indgået en transportkontrakt med dem eller udstedt et luftfragtbrev for de samme varer, og som ikke har gjort de oplysninger, der skal indføres i den summariske indpassageangivelse, tilgængelige for dem.

                              4.   Fra den dato, der er fastsat i overensstemmelse med bilaget til gennemførelsesafgørelse (EU) 2019/2151 for indførelse af version 2 af det elektroniske system, der er omhandlet i nærværende forordnings artikel 182, stk. 1, skal den person, der udsteder et luftfragtbrev, i de tilfælde, der er omhandlet i artikel 113, stk. 1, i delegeret forordning (EU) 2015/2446, underrette den person, som indgik en transportkontrakt med ham, om udstedelsen af dette luftfragtbrev.
                              I tilfælde af en aftale om samlegods skal den person, der udsteder luftfragtbrevet, underrette den person, som han indgik denne aftale med, om udstedelsen af dette luftfragtbrev.

                              5.   Fra den dato, der er fastsat i overensstemmelse med bilaget til gennemførelsesafgørelse (EU) 2019/2151 for indførelse af version 2 af det elektroniske system, der er omhandlet i nærværende forordnings artikel 182, stk. 1, skal transportøren i de tilfælde, der er omhandlet i artikel 113a, stk. 2 og 3, i delegeret forordning (EU) 2015/2446, i oplysningerne til den summariske indpassageangivelse angive identiteten på den postvirksomhed eller eksprestransportør, som ikke gør de oplysninger, der skal indføres i den summariske indpassageangivelse, tilgængelige for ham.

                           Artikel 185

                              Registrering af den summariske indpassageangivelse

                              (Kodeksens artikel 127, stk. 1)

                              1.   Toldmyndighederne registrerer den summariske indpassageangivelse ved modtagelsen heraf og giver straks klarereren eller dennes repræsentant meddelelse om dens registrering og meddeler pågældende person et MRN-nummer for den summariske indpassageangivelse og datoen for registreringen.

                              2.   Fra den dato, der er fastsat i bilaget til gennemførelsesafgørelse (EU) 2019/2151 som startdato for tidsintervallet for indførelse af version 1 af det elektroniske system, der er omhandlet i denne forordnings artikel 182, stk. 1, skal toldmyndighederne, når oplysningerne til den summariske indpassageangivelse gives ved indgivelse af mindst det minimumsdatasæt, der er omhandlet i artikel 106, stk. 2 og 2a, i delegeret forordning (EU) 2015/2446, eller ved indgivelse af mere end ét datasæt, gøre følgende:

                                          a)

                                          registrere hver af disse indgivelser af oplysninger til den summariske indpassageangivelse ved modtagelsen

                                          b)

                                          straks give den person, der indsendte datasættet, meddelelse om registreringen

                                          c)

                                          meddele den pågældende person MRN-nummeret for hver indgivelse og datoen for registrering af hver indgivelse.

                              3.   Toldmyndighederne giver straks transportøren meddelelse om registreringen, forudsat at transportøren har anmodet om at få meddelelse herom og har adgang til de elektroniske systemer, der er omhandlet i denne forordnings artikel 182, i samtlige følgende tilfælde:

                                          a)

                                          når den summariske indpassageangivelse er indgivet af en af de personer, som er angivet i kodeksens artikel 127, stk. 4, andet afsnit

                                          b)

                                          når oplysningerne til den summariske indpassageangivelse er givet i overensstemmelse med kodeksens artikel 127, stk. 6.

                              4.   Forpligtelsen til at underrette transportøren i de tilfælde, der er omhandlet i stk. 3, litra b), finder anvendelse fra den dato, der er fastsat i bilaget til gennemførelsesafgørelse (EU) 2019/2151 som startdato for tidsintervallet for indførelse af version 2 af det elektroniske system, der er omhandlet i denne forordnings artikel 182, stk. 1, forudsat at transportøren har adgang til systemet.

                           Artikel 186

                              Risikoanalyse og kontrol i forbindelse med summariske indpassageangivelser

                              (Kodeksens artikel 46, stk. 3 og 5, artikel 47, stk. 2, og artikel 128)

                              1.   Risikoanalyser færdiggøres, inden varerne ankommer til toldstedet for den første indpassage, forudsat at den summariske indpassageangivelse er blevet indgivet inden for de frister, der er fastsat i artikel 105-109 i delegeret forordning (EU) 2015/2446, medmindre der konstateres en risiko eller det er nødvendigt at foretage en ekstra risikoanalyse.
                              Uden at det berører første afsnit, udføres den første risikoanalyse af varer, der skal føres ind i Unionens toldområde ad luftvejen, hurtigst muligt efter modtagelsen af det minimumsdatasæt til den summariske indpassageangivelse, der er omhandlet i artikel 106, stk. 2 og 2a, i delegeret forordning (EU) 2015/2446.

                              2.   Toldstedet for den første indpassage færdiggør risikoanalysen, der primært foretages af sikkerheds- og sikringshensyn, efter følgende udveksling af oplysninger gennem det system, der er omhandlet i artikel 182, stk. 1:

                                          a)

                                          Straks efter registreringen stiller toldstedet for den første indpassage oplysningerne til den summariske indpassageangivelse til rådighed for toldmyndighederne i de medlemsstater, der er angivet i disse oplysninger, og for toldmyndighederne i de øvrige medlemsstater, der har registreret oplysninger om sikkerheds- og sikringsrisici i systemet, som matcher oplysningerne til den pågældende summariske indpassageangivelse.

                                          b)

                                          Inden for de frister, der er fastsat i artikel 105-109 i delegeret forordning (EU) 2015/2446, foretager toldmyndighederne i de medlemsstater, der er omhandlet i litra a), primært af sikkerheds- og sikringshensyn en risikoanalyse, og hvis de konstaterer en risiko, stiller de resultaterne til rådighed for toldstedet for den første indpassage.

                                          c)

                                          Toldstedet for den første indpassage færdiggør risikoanalysen under hensyntagen til de oplysninger om resultater af risikoanalyser, der er fremlagt af toldmyndighederne i de medlemsstater, der er omhandlet i litra a).

                                          d)

                                          Toldstedet for den første indpassage stiller resultaterne af den færdiggjorte risikoanalyse til rådighed for toldmyndighederne i de medlemsstater, der bidrog til risikoanalysen, og for dem, der potentielt er berørt af varebevægelsen.

                                          e)

                                          Toldstedet for den første indpassage giver følgende personer meddelelse om, at risikoanalysen er færdiggjort, forudsat at de har anmodet om at få meddelelse herom og har adgang til det elektroniske system, der er omhandlet i artikel 182, stk. 1:

                                                      i)

                                                      klarereren eller dennes repræsentant

                                                      ii)

                                                      transportøren, hvis denne er en anden end klarereren og dennes repræsentant.

                              3.   Hvis toldstedet for den første indpassage kræver yderligere detaljer om oplysningerne til den summariske indpassageangivelse for at kunne færdiggøre risikoanalysen, færdiggøres denne analyse, efter at disse detaljer er givet.
                              Til det formål anmoder toldstedet for den første indpassage om disse detaljer hos den person, som indgav den summariske indpassageangivelse, eller, hvor det er relevant, hos den person, som indgav oplysningerne til den summariske indpassageangivelse. Hvis denne person er en anden end transportøren, underretter toldstedet for den første indpassage transportøren, forudsat at transportøren har anmodet om at blive underrettet og har adgang til det elektroniske system, som der henvises til i artikel 182, stk. 1.

                              4.   Hvis toldstedet for den første indpassage har rimelig grund til at formode, at varer, der indføres ad luftvejen, vil kunne udgøre en alvorlig trussel mod luftfartssikkerheden, kræver toldstedet, at sendingen, inden den bliver bragt ombord på et luftfartøj, der flyver til Unionens toldområde, screenes som fragt og post med høj risiko i overensstemmelse med punkt 6.7 i bilaget til Kommissionens gennemførelsesforordning (EU) 2015/1998 (*2) og punkt 6.7.3 i bilaget til Kommissionens gennemførelsesafgørelse C(2015) 8005 final af 16. november 2015 om detaljerede foranstaltninger til gennemførelse af de fælles grundlæggende normer for luftfartssikkerhed, der indeholder oplysninger som omhandlet i artikel 18, litra a), i forordning (EF) nr. 300/2008.
                              Toldstedet for den første indpassage underretter følgende personer, forudsat at de har adgang til det elektroniske system, der er omhandlet i nærværende forordnings artikel 182, stk. 1:

                                          a)

                                          klarereren eller dennes repræsentant

                                          b)

                                          transportøren, hvis denne er en anden end klarereren og dennes repræsentant.

                                    Efter denne underretning giver den person, der indgav den summariske indpassageangivelse, eller, hvor det er relevant, den person, der indgav oplysningerne til den summariske indpassageangivelse, toldstedet for den første indpassage resultaterne af den pågældende screening og alle andre relevante oplysninger i tilknytning hertil. Risikoanalysen færdiggøres først, når disse oplysninger er blevet givet.

                              5.   Hvis toldstedet for den første indpassage har rimelig grund til at antage, at varer, der indføres ad luftvejen, eller containergods, der indføres ad søvejen, jf. artikel 105, litra a), i delegeret forordning (EU) 2015/2446, vil kunne udgøre en så alvorlig trussel mod sikkerhed og sikring, at der er behov for øjeblikkelig handling, påbyder toldstedet, at varerne ikke bringes ombord på det pågældende transportmiddel.
                              Toldstedet for den første indpassage underretter følgende personer, forudsat at de har adgang til det elektroniske system, der er omhandlet i nærværende forordnings artikel 182, stk. 1:

                                          a)

                                          klarereren eller dennes repræsentant

                                          b)

                                          transportøren, hvis denne er en anden end klarereren og dennes repræsentant.

                                    Denne underretning foretages, straks efter at den pågældende risiko er konstateret, og i tilfælde af containergods, der indføres ad søvejen, jf. artikel 105, litra a), i delegeret forordning (EU) 2015/2446, senest 24 timer efter modtagelsen af den summariske indpassageangivelse eller, hvor det er relevant, af oplysningerne til den summariske indpassageangivelse fra transportøren.
                              Toldstedet for den første indpassage giver også straks toldmyndighederne i alle medlemsstater besked om underretningen og stiller de relevante oplysninger til den summariske indpassageangivelse til rådighed for dem.

                              6.   Når det for en sending konstateres, at den indebærer en så alvorlig trussel, at det kræver øjeblikkelig handling ved transportmidlets ankomst, foretager toldstedet for den første indpassage denne handling ved varernes ankomst.

                              7.   Efter at have færdiggjort risikoanalysen kan toldstedet for den første indpassage via det elektroniske system, der er omhandlet i artikel 182, stk. 1, anbefale det sted og de foranstaltninger, hvor og hvormed det vil være mest hensigtsmæssigt at foretage en kontrol.
                              Det toldsted, der er kompetent for det sted, der er blevet anbefalet som det mest hensigtsmæssige sted for kontrol, træffer afgørelse om kontrollen og stiller via det elektroniske system, der er omhandlet i artikel 182, stk. 1, resultaterne af denne afgørelse til rådighed for alle de toldsteder, der potentielt er berørt af varebevægelsen, senest i forbindelse med frembydelse af varerne på toldstedet for den første indpassage.

                              7a.   I de tilfælde, der er omhandlet i kodeksens artikel 46, stk. 5, og artikel 47, stk. 2, stiller toldstederne resultaterne af deres toldkontrol til rådighed for andre toldmyndigheder i medlemsstaterne via det elektroniske system, der er omhandlet i nærværende forordnings artikel 182, stk. 1, og udveksler risikorelaterede oplysninger via det system, der er omhandlet i nærværende forordnings artikel 36.

                              8.   Når varer, der i henhold til artikel 104, stk. 1, litra c)-k), m) og n), og stk. 2-4, i delegeret forordning (EU) 2015/2446 er fritaget fra forpligtelsen til, at der skal indgives en summarisk indpassageangivelse, føres ind i Unionens toldområde, foretages der en risikoanalyse ved varernes frembydelse.

                              9.   Varer, der frembydes for toldvæsenet, kan frigives til en toldprocedure eller reeksporteres, så snart der er foretaget en risikoanalyse, og resultaterne af risikoanalysen og, hvis dette kræves, de trufne foranstaltninger tillader en sådan frigivelse.

                              10.   Der foretages også risikoanalyse, hvis oplysningerne i den summariske indpassageangivelse ændres i henhold til kodeksens artikel 129. I så fald færdiggøres risikoanalysen straks efter modtagelsen af oplysningerne, medmindre der konstateres en risiko eller det er nødvendigt at foretage en ekstra risikoanalyse, jf. dog den i stk. 5, tredje afsnit, fastsatte frist for containergods, der indføres ad søvejen.

                           (*1)  Kommissionens gennemførelsesafgørelse (EU) 2019/2151 af 13. december 2019 om fastlæggelsen af arbejdsprogrammet vedrørende udviklingen og indførelsen af de elektroniske systemer, der er omhandlet i EU-toldkodeksen (EUT L 325 af 16.12.2019, s. 168)."

                           (*2)  Kommissionens gennemførelsesforordning (EU) 2015/1998 af 5. november 2015 om detaljerede foranstaltninger til gennemførelse af de fælles grundlæggende normer for luftfartssikkerhed (EUT L 299 af 14.11.2015, s. 1).«"

                        3)

                        I artikel 187 foretages følgende ændringer:

                                    a)

                                    Overskriften og stk. 1 affattes således:

                                       »Artikel 187

                                          Overgangsregler for risikoanalyse

                                          (Kodeksens artikel 128)

                                          1.   Uanset denne forordnings artikel 186 baseres risikoanalysen indtil de datoer, der i overensstemmelse med bilaget til gennemførelsesafgørelse (EU) 2019/2151 er fastsat for indførelse af det elektroniske system, som er omhandlet i denne forordnings artikel 182, stk. 1, på oplysningerne til de summariske indpassageangivelser, der er indgivet og udvekslet i det elektroniske system, som er omhandlet i denne forordnings artikel 182, stk. 2, i overensstemmelse med reglerne i nærværende artikel.«

                                    b)

                                    Stk. 5 affattes således:

                                       »5.   Når varer, der i henhold til artikel 104, stk. 1, litra c)-k), m) og n), og stk. 2-4, i delegeret forordning (EU) 2015/2446 er fritaget fra forpligtelsen til, at der skal indgives en summarisk indpassageangivelse, føres ind i Unionens toldområde, foretages der en risikoanalyse ved varernes frembydelse på grundlag af angivelsen til midlertidig opbevaring eller den toldangivelse, som dækker disse varer, hvis sådanne angivelser foreligger.«

                                    c)

                                    Følgende stk. 6 og 7 tilføjes:

                                       »6.   Varer, der frembydes for toldvæsenet, kan frigives til en toldprocedure eller reeksporteres, så snart der er foretaget en risikoanalyse, og resultaterne af risikoanalysen og, hvis dette kræves, de trufne foranstaltninger tillader en sådan frigivelse.

                                       7.   Der foretages også risikoanalyse, hvis oplysningerne i den summariske indpassageangivelse ændres i henhold til kodeksens artikel 129. I så fald færdiggøres risikoanalysen straks efter modtagelsen af oplysningerne, medmindre der konstateres en risiko eller det er nødvendigt at foretage en ekstra risikoanalyse, jf. dog den i stk. 3 fastsatte frist for containergods, der indføres ad søvejen.«

                        4)

                        Artikel 188 og 189 affattes således:

                           »Artikel 188

                              Ændring og ugyldiggørelse af en summarisk indpassageangivelse

                              (Kodeksens artikel 129, stk. 1)

                              1.   Det elektroniske system, der er omhandlet i artikel 182, stk. 1, anvendes til indgivelse af en anmodning om ændring eller ugyldiggørelse af en summarisk indpassageangivelse eller af oplysningerne heri.
                              Hvis forskellige personer anmoder om ændring eller ugyldiggørelse af oplysningerne i den summariske indpassageangivelse, kan hver af disse personer kun anmode om ændring eller ugyldiggørelse af de oplysninger, som vedkommende har indgivet.

                              2.   Toldmyndighederne underretter straks den person, som indgav anmodningen om ændring eller ugyldiggørelse, om deres beslutning om at registrere den eller afvise den.
                              Når ændringerne til eller ugyldiggørelsen af oplysningerne i den summariske indpassageangivelse indgives af en anden person end transportøren, underretter toldmyndighederne også transportøren, forudsat at transportøren har anmodet om at blive underrettet og har adgang til det elektroniske system, der henvises til i artikel 182, stk. 1.

                              3.   Uanset stk. 1 kan medlemsstaterne tillade, at anmodninger om ændring eller ugyldiggørelse af oplysningerne til en summarisk indpassageangivelse, der er indgivet via det elektroniske system, som er omhandlet i artikel 182, stk. 2, foretages ved hjælp af andre midler end de elektroniske databehandlingsteknikker, der er omhandlet i kodeksens artikel 6, stk. 1.

                           Artikel 189

                              Kursændring af et søgående skib eller et luftfartøj, der føres ind i Unionens toldområde

                              (Kodeksens artikel 133)

                              1.   Når et søgående skib eller et luftfartøj efter at have indgivet den summariske indpassageangivelse via det elektroniske system, der er omhandlet i artikel 182, stk. 2, ændrer kurs og forventes først at ankomme til et toldsted i en medlemsstat, som i den summariske indpassageangivelse ikke var angivet som et land på ruten, skal den ansvarlige for det pågældende transportmiddel informere det toldsted, der i den summariske indpassageangivelse er angivet som toldstedet for den første indpassage, om denne kursændring og indgive ankomstmeddelelsen til toldstedet for den faktiske første indpassage.
                              Første afsnit finder ikke anvendelse, når varer er blevet ført ind i Unionens toldområde under en forsendelsesprocedure i henhold til kodeksens artikel 141.

                              2.   Det toldsted, som i den summariske indpassageangivelse er angivet som toldstedet for den første indpassage, underretter straks efter at være blevet informeret i henhold til stk. 1 det toldsted, som ifølge denne information er toldstedet for den første indpassage, om kursændringen. Det sørger for, at de relevante oplysninger i den summariske indpassageangivelse og resultaterne af risikoanalysen er tilgængelige for toldstedet for den første indpassage.

                              3.   Når et luftfartøj har ændret kurs og er ankommet til et toldsted i en medlemsstat, som i den summariske indpassageangivelse ikke var angivet som et land på ruten, skal toldstedet for den faktiske første indpassage fra den dato, der er fastsat i bilaget til gennemførelsesafgørelse (EU) 2019/2151 som startdato for tidsintervallet for indførelse af version 2 af det elektroniske system, der er omhandlet i denne forordnings artikel 182, stk. 1, via dette system hente oplysningerne til den summariske indpassageangivelse, resultaterne af risikoanalysen og de kontrolanbefalinger, som toldstedet for den forventede første indpassage har fremsat.

                              4.   Når et søgående skib har ændret kurs og er ankommet til et toldsted i en medlemsstat, som i den summariske indpassageangivelse ikke var angivet som et land på ruten, skal toldstedet for den faktiske første indpassage fra den dato, der er fastsat i bilaget til gennemførelsesafgørelse (EU) 2019/2151 som startdato for tidsintervallet for indførelse af version 3 af det elektroniske system, der er omhandlet i denne forordnings artikel 182, stk. 1, via dette system hente oplysningerne til den summariske indpassageangivelse, resultaterne af risikoanalysen og de kontrolanbefalinger, som toldstedet for den forventede første indpassage har fremsat.«

                        5)

                        Artikel 207 affattes således:

                           »Artikel 207

                              Bevis for toldmæssig status som EU-varer i form af TIR- eller ATA-carneter eller formular 302

                              (Kodeksens artikel 6, stk. 3, og artikel 153, stk. 2)

                              1.   I henhold til artikel 127 i delegeret forordning (EU) 2015/2446 skal EU-varer være angivet i TIR- eller ATA-carnetet eller i NATO-formular 302 eller i EU-formular 302 med koden »T2L« eller »T2LF«. Den person, der er ansvarlig for proceduren, kan indføre en af disse koder, hvor det er relevant, og tilføje sin underskrift i de relevante dokumenter i det felt, der er forbeholdt varebeskrivelsen, inden vedkommende forelægger dem for afgangstoldstedet til bekræftelse. Den relevante kode »T2L« eller »T2LF« bekræftes med afgangstoldstedets stempel ledsaget af den kompetente ansattes underskrift.
                              I tilfælde af en elektronisk NATO-formular 302 eller en elektronisk EU-formular 302 kan den person, der er ansvarlig for proceduren, også indføre en af disse koder i formular 302-dataene. I så fald foretager afgangstoldstedet bekræftelsen elektronisk.

                              2.   Når TIR-carnetet, ATA-carnetet, NATO-formular 302 eller EU-formular 302 omfatter både EU-varer og ikke-EU-varer, skal disse anføres særskilt, og koden »T2L« eller »T2LF« skal, hvor det er relevant, indføres på en sådan måde, at den klart kun vedrører EU-varer.«

                        6)

                        I artikel 218 affattes overskriften og indledningen således:

                           »Artikel 218

                              Toldformaliteter, der anses for at være udført ved en handling omhandlet i artikel 141, stk. 1, 2, 4, 4a, 5 og 6-8, i delegeret forordning (EU) 2015/2446

                              (Kodeksens artikel 6, stk. 3, litra a), artikel 139, artikel 158, stk. 2, og artikel 172, 194 og 267)

                           I forbindelse med artikel 138, 139 og 140 i delegeret forordning (EU) 2015/2446 anses følgende toldformaliteter, hvor det er relevant, for at være udført ved en handling omhandlet i artikel 141, stk. 1, 2, 4, 4a, 5 og 6-8, i samme delegerede forordning:«.

                        7)

                        Artikel 220 affattes således:

                           »Artikel 220

                              Overgangsregler for varer i postforsendelser

                              (Kodeksens artikel 158, stk. 2, artikel 172 og artikel 194)

                              1.   Med henblik på artikel 138 i delegeret forordning (EU) 2015/2446 anses toldangivelsen for varer omhandlet i nævnte delegerede forordnings artikel 141, stk. 3, for at være blevet antaget og varerne frigivet, når varerne er leveret til modtageren.

                              2.   Når det ikke har været muligt at levere varerne til modtageren, anses toldangivelsen for ikke at være blevet indgivet.
                              De varer, som ikke er blevet leveret til modtageren anses for at være under midlertidig opbevaring, indtil de bliver tilintetgjort, reeksporteret eller på anden måde bortskaffet i henhold til kodeksens artikel 198.«

                        8)

                        Følgende artikler 220a og 220b indsættes:

                           »Artikel 220a

                              Procedureregler for anvendelse af NATO-formular 302 til andre toldprocedurer end forsendelse

                              (Kodeksens artikel 6, stk. 3, og artikel 158, stk. 2)

                              1.   Det toldsted, der er anvist af den medlemsstat, hvor den militære aktivitet på Unionens toldområde påbegyndes, forsyner de NATO-styrker, der er udstationeret i dets område, med eksemplarer af NATO-formular 302, som:

                                          a)

                                          er forhåndsattesteret med det pågældende toldsteds stempel og underskrift af en tjenestemand ved dette toldsted

                                          b)

                                          er forsynet med løbenumre

                                          c)

                                          er forsynet med det anviste toldsteds fulde adresse for retureksemplaret af NATO-formular 302.

                              2.   På tidspunktet for varernes afsendelse skal NATO-styrkerne gøre et af følgende:

                                          a)

                                          indgive dataene til NATO-formular 302 elektronisk til det anviste toldsted

                                          b)

                                          udfylde NATO-formular 302 med en erklæring om, at varerne transporteres under deres kontrol, og bekræfte denne erklæring ved deres underskrift, stempel og dato.

                              3.   Når NATO-styrkerne følger proceduren i stk. 2, litra b), skal de straks give et eksemplar af NATO-formular 302 til det anviste toldsted, der er ansvarligt for toldformaliteter og toldkontrol i forbindelse med de NATO-styrker, der afsender varerne, eller på hvis vegne varerne afsendes.
                              De øvrige eksemplarer af NATO-formular 302 skal ledsage sendingen til de NATO-styrker, som den er bestemt for, og disse skal stemple og underskrive dem ved varernes ankomst.
                              Når varerne ankommer, skal to eksemplarer af formularen gives til det anviste toldsted, der er ansvarligt for toldformaliteter og toldkontrol i forbindelse med de NATO-styrker, som varerne er bestemt for.
                              Det pågældende anviste toldsted beholder et eksemplar og returnerer det andet eksemplar til det toldsted, der er ansvarligt for toldformaliteter og toldkontrol i forbindelse med de NATO-styrker, der afsender varerne, eller på hvis vegne varerne afsendes.

                           Artikel 220b

                              Procedureregler for anvendelse af EU-formular 302 til andre toldprocedurer end forsendelse

                              (Kodeksens artikel 6, stk. 3, og artikel 158, stk. 2)

                              1.   Det toldsted, der er anvist af den medlemsstat, hvor den militære aktivitet på Unionens toldområde påbegyndes, forsyner de militærstyrker fra en medlemsstat, der er udstationeret i dets område, med eksemplarer af EU-formular 302, som:

                                          a)

                                          er forhåndsattesteret med det pågældende toldsteds stempel og underskrift af en tjenestemand ved dette toldsted

                                          b)

                                          er forsynet med løbenumre

                                          c)

                                          er forsynet med det anviste toldsteds fulde adresse for retureksemplaret af EU-formular 302.

                              2.   På tidspunktet for varernes afsendelse skal medlemsstatens militærstyrker gøre et af følgende:

                                          a)

                                          indgive dataene til EU-formular 302 elektronisk til det anviste toldsted

                                          b)

                                          udfylde EU-formular 302 med en erklæring om, at varerne transporteres under deres kontrol, og bekræfte denne erklæring ved deres underskrift, stempel og dato.

                              3.   Når medlemsstatens militærstyrker følger proceduren i stk. 2, litra b), skal de straks give et eksemplar af EU-formular 302 til det anviste toldsted, der er ansvarligt for toldformaliteter og toldkontrol i forbindelse med de af medlemsstatens militærstyrker, der afsender varerne, eller på hvis vegne varerne afsendes.
                              De øvrige eksemplarer af EU-formular 302 skal ledsage sendingen til de af medlemsstatens militærstyrker, som den er bestemt for, og disse skal stemple og underskrive dem ved varernes ankomst.
                              Når varerne ankommer, skal to eksemplarer af formularen gives til det anviste toldsted, der er ansvarligt for toldformaliteter og toldkontrol i forbindelse med de af medlemsstatens militærstyrker, som varerne er bestemt for.
                              Det pågældende anviste toldsted beholder et eksemplar og returnerer det andet eksemplar til det toldsted, der er ansvarligt for toldformaliteter og toldkontrol i forbindelse med de af medlemsstatens militærstyrker, der afsender varerne, eller på hvis vegne varerne afsendes.«

                        9)

                        I artikel 221 tilføjes følgende stykker 4, 5 og 6:

                           »4.   Det kompetente toldsted for angivelse til overgang til fri omsætning af varer i en sending, som er omfattet af en fritagelse for importafgift i henhold til artikel 23, stk. 1, eller artikel 25, stk. 1, i Rådets forordning (EF) nr. 1186/2009 (*3) under en anden momsordning end særordningen for fjernsalg af varer indført fra tredjelandsområder eller tredjelande som fastsat i afsnit XII, kapitel 6, afdeling 4, i Rådets direktiv 2006/112/EF (*4), er et toldsted, der er beliggende i den medlemsstat, hvor forsendelsen eller transporten af varerne afsluttes.

                           5.   Toldmyndigheden i hver medlemsstat, på hvis område NATO-styrker, der er berettiget til at anvende NATO-formular 302, er udstationeret, anviser det eller de toldsteder, der er ansvarlige for toldformaliteter og toldkontrol vedrørende varer, der skal transporteres eller anvendes i forbindelse med militære aktiviteter.

                           6.   Toldmyndigheden i hver medlemsstat anviser det eller de toldsteder, der er ansvarlige for toldformaliteter og toldkontrol vedrørende varer, der skal transporteres eller anvendes i forbindelse med militære aktiviteter, som udføres på grundlag af EU-formular 302.

                           (*3)  Rådets forordning (EF) nr. 1186/2009 af 16. november 2009 om en fællesskabsordning vedrørende fritagelse for import- og eksportafgifter (EUT L 324 af 10.12.2009, s. 23)."

                           (*4)  Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).«"

                        10)

                        I artikel 271 foretages følgende ændringer:

                                    a)

                                    Følgende stykke indsættes:

                                       »1a.   Økonomiske operatører anvender en EU-harmoniseret grænseflade for handelsvirksomheder, som er designet af Kommissionen og medlemsstaterne efter fælles overenskomst, til standardiseret informationsudveksling (INF) vedrørende de procedurer, der er omhandlet i stk. 1.«

                                    b)

                                    Stk. 2 affattes således:

                                       »2.   Denne artikels stk. 1 og 1a gælder fra datoen for ibrugtagning af de kodeksoplysningsskemaer (INF) til særlige procedurer, der er fastsat i bilaget til gennemførelsesafgørelse (EU) 2019/2151.«

                        11)

                        I afsnit VII, kapitel 2, afdeling 1, underafdeling 4, affattes overskriften således:
                        »Underafdeling 4

                              Varebevægelser på grundlag af NATO-formular 302 eller EU-formular 302
                           «

                        12)

                        Artikel 285 udgår.

                        13)

                        Artikel 286 læses således:

                           »Artikel 286

                              NATO-formular 302 til NATO-styrker

                              (Kodeksens artikel 226, stk. 3, litra e), og artikel 227, stk. 2, litra e))

                           Det anviste toldsted i afgangsmedlemsstaten forsyner de NATO-styrker, der er udstationeret i dets område, med eksemplarer af NATO-formular 302, som:

                                       a)

                                       er forhåndsattesteret med det pågældende toldsteds stempel og underskrift af en tjenestemand ved dette toldsted

                                       b)

                                       er forsynet med løbenumre

                                       c)

                                       er forsynet med det anviste toldsteds fulde adresse for retureksemplaret af NATO-formular 302.«

                        14)

                        Følgende artikel 286a indsættes:

                           »Artikel 286a

                              EU-formular 302 til medlemsstaternes militærstyrker

                              (Kodeksens artikel 226, stk. 3, litra a), og artikel 227, stk. 2, litra a))

                           Det anviste toldsted i afgangsmedlemsstaten forsyner de militærstyrker fra en medlemsstat, der er udstationeret i dets område, med eksemplarer af EU-formular 302, som:

                                       a)

                                       er forhåndsattesteret med det pågældende toldsteds stempel og underskrift af en tjenestemand ved dette toldsted

                                       b)

                                       er forsynet med løbenumre

                                       c)

                                       er forsynet med det anviste toldsteds fulde adresse for retureksemplaret af EU-formular 302.«

                        15)

                        Artikel 287 affattes således:

                           »Artikel 287

                              Procedureregler for anvendelsen af NATO-formular 302

                              (Kodeksens artikel 226, stk. 3, litra e), og artikel 227, stk. 2, litra e))

                              1.   På tidspunktet for varernes afsendelse skal NATO-styrkerne gøre et af følgende:

                                          a)

                                          indgive dataene til NATO-formular 302 elektronisk til afgangs- eller indgangstoldstedet

                                          b)

                                          udfylde NATO-formular 302 med en erklæring om, at varerne transporteres under deres kontrol, og bekræfte denne erklæring ved deres underskrift, stempel og dato.

                              2.   Når NATO-styrkerne indgiver dataene til NATO-formular 302 elektronisk i henhold til stk. 1, litra a), finder artikel 294, 296, 304, 306 og 314-316 tilsvarende anvendelse.

                              3.   Når NATO-styrkerne følger proceduren i stk. 1, litra b), skal de straks give et eksemplar af NATO-formular 302 til det anviste toldsted, der er ansvarligt for toldformaliteter og toldkontrol i forbindelse med de NATO-styrker, der afsender varerne, eller på hvis vegne varerne afsendes.
                              De øvrige eksemplarer af NATO-formular 302 skal ledsage sendingen til de NATO-styrker, som den er bestemt for, og disse skal stemple og underskrive dem ved varernes ankomst.
                              Når varerne ankommer, skal to eksemplarer af NATO-formular 302 gives til det anviste toldsted, der er ansvarligt for toldformaliteter og toldkontrol i forbindelse med de NATO-styrker, som varerne er bestemt for.
                              Det pågældende anviste toldsted beholder et eksemplar af NATO-formular 302 og returnerer det andet eksemplar til det toldsted, der er ansvarligt for toldformaliteter og toldkontrol i forbindelse med de NATO-styrker, der afsender varerne, eller på hvis vegne varerne afsendes.«

                        16)

                        Følgende artikel 287a indsættes:

                           »Artikel 287a

                              Procedureregler for anvendelsen af EU-formular 302

                              (Kodeksens artikel 226, stk. 3, litra a), og artikel 227, stk. 2, litra a))

                              1.   På tidspunktet for varernes afsendelse skal medlemsstatens militærstyrker gøre et af følgende:

                                          a)

                                          indgive dataene til EU-formular 302 elektronisk til afgangs- eller indgangstoldstedet

                                          b)

                                          udfylde EU-formular 302 med en erklæring om, at varerne transporteres under deres kontrol, og bekræfte denne erklæring ved deres underskrift, stempel og dato.

                              2.   Når medlemsstatens militærstyrker indgiver dataene til EU-formular 302 elektronisk i henhold til stk. 1, litra a), finder artikel 294, 296, 304, 306 og 314-316 tilsvarende anvendelse.

                              3.   Når medlemsstatens militærstyrker følger proceduren i stk. 1, litra b), skal de straks give et eksemplar af EU-formular 302 til det anviste toldsted, der er ansvarligt for toldformaliteter og toldkontrol i forbindelse med de af medlemsstatens militærstyrker, der afsender varerne, eller på hvis vegne varerne afsendes.
                              De øvrige eksemplarer af EU-formular 302 skal ledsage sendingen til de af medlemsstatens militærstyrker, som den er bestemt for, og disse skal stemple og underskrive dem ved varernes ankomst.
                              Når varerne ankommer, skal to eksemplarer af EU-formular 302 gives til det anviste toldsted, der er ansvarligt for toldformaliteter og toldkontrol i forbindelse med de af medlemsstatens militærstyrker, som varerne er bestemt for.
                              Det pågældende anviste toldsted beholder et eksemplar af EU-formular 302 og returnerer det andet eksemplar til det toldsted, der er ansvarligt for toldformaliteter og toldkontrol i forbindelse med de af medlemsstatens militærstyrker, der afsender varerne, eller på hvis vegne varerne afsendes.«

                        17)

                        I artikel 321 foretages følgende ændringer:

                                    a)

                                    Stk. 5 affattes således:

                                       »5.   Proceduren for EU-forsendelse anses for afsluttet, når:

                                                   a)

                                                   der i de handelsmæssige regnskaber hos modtageren er foretaget den relevante registrering, eller

                                                   b)

                                                   operatøren for den faste installation har attesteret, at de varer, som transporteres i faste installationer:

                                                               i)

                                                               er ankommet til modtagerens anlæg

                                                               ii)

                                                               er kommet ind i modtagerens distributionsnet eller

                                                               iii)

                                                               har forladt Unionens toldområde.«

                                    b)

                                    Følgende stykke 6 tilføjes:

                                       »6.   Ikke-EU-varer anses for at være under midlertidig opbevaring fra det tidspunkt, hvor proceduren for EU-forsendelse er afsluttet, jf. stk. 5, litra a) eller litra b), nr. i) eller ii).«

                        18)

                        Følgende artikel323a indsættes:

                           »Artikel 323a

                              Særlig afslutning for varer, der skal transporteres eller anvendes i forbindelse med militære aktiviteter

                              (Kodeksens artikel 215)

                           Med henblik på afslutning af proceduren for midlertidig indførsel af varer, der er omhandlet i artikel 235a i delegeret forordning (EU) 2015/2446, anses forbruget eller tilintetgørelsen heraf som reeksport, under forudsætning af at den forbrugte eller tilintetgjorte mængde heraf har forbindelse med den militære aktivitets karakter.«

                        19)

                        I artikel 324, stk. 2, litra a), tilføjes følgende afsnit:
                        »Stk. 1 finder dog anvendelse i tilfælde, hvor ikke-EU-varer, der er henført under proceduren for aktiv forædling IM/EX, vil blive genstand for forudgående EU-tilsyn, hvis de angives til overgang til fri omsætning, forudsat at indehaveren af bevillingen til aktiv forædling IM/EX oplyser dataelementerne i overensstemmelse med den relevante tilsynsforanstaltning.«

                        20)

                        I artikel 331 tilføjes følgende stykke 3:

                           »3.   Når varer, der transporteres i en fast transportinstallation, føres ud af Unionens toldområde gennem denne installation, anses disse varer for at være blevet frembudt for toldmyndighederne, når de anbringes i den faste transportinstallation.«

                        21)

                        Bilag 23-02 ændres som anført i bilaget til nærværende forordning.

                        22)

                        I bilag 72-04 foretages følgende ændringer:

                                    a)

                                    I del I, kapitel III, affattes punkt 19.3 således:

                                                »19.3.

                                                Gyldighedsperioden for en attest for samlet sikkerhedsstillelse eller en attest for fritagelse for sikkerhedsstillelse må ikke overstige fem år. Garantitoldstedet kan imidlertid forlænge denne periode med yderligere en periode på ikke over fem år.
                                                Hvis garantitoldstedet i løbet af attestens gyldighedsperiode underrettes om, at attesten som følge af en lang række ændringer ikke er tilstrækkeligt læsbar og kan blive afvist af afgangstoldstedet, erklærer garantitoldstedet attesten ugyldig og udsteder en ny, hvis det er relevant.
                                                Certifikater med en gyldighedsperiode på to år er stadig gyldige. Garantitoldstedet kan imidlertid forlænge gyldighedsperioden med yderligere en periode på ikke over fem år.«

                                    b)

                                    I del II, kapitel II foretages følgende ændringer:

                                                i)

                                                Overskriften affattes således:
                                                »KAPITEL II

                                                   Model af et særligt stempel til brug for godkendt afsender/autoriseret udsteder«.

                                                ii)

                                                Punkt 5 affattes således:

                                                            »5.

                                                            Godkendt afsender/autoriseret udsteder«.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Artikel 1, nr. 1), anvendes fra den 1. maj 2016.
            Artikel 1, nr. 19), anvendes fra den 12. juli 2017.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 29. juni 2020.

                  På Kommissionens vegne

               Ursula VON DER LEYEN

                  Formand

            (1)  EUT L 269 af 10.10.2013, s. 1.

            (2)  Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).

            (3)  Domstolens dom af 12. oktober 2017, sag C-661/15, X BV mod Staatssecretaris van Financiën, ECLI:EU:C:2017:753.

            (4)  Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).

            (5)  Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1).

            (6)  Kommissionens gennemførelsesafgørelse (EU) 2019/2151 af 13. december 2019 om fastlæggelsen af arbejdsprogrammet vedrørende udviklingen og indførelsen af de elektroniske systemer, der er omhandlet i EU-toldkodeksen (EUT L 325 af 16.12.2019, s. 168).

            (7)  Kommissionens delegerede forordning (EU) 2015/2446 af 28. juli 2015 til supplering af Europa-Parlamentets og Rådets forordning (EU) nr. 952/2013 med nærmere regler angående visse bestemmelser i EU-toldkodeksen (EUT L 343 af 29.12.2015, s. 1).

            (8)  Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).

            (9)  Kommissionens gennemførelsesforordning (EU) 2016/670 af 28. april 2016 om indførelse af forudgående EU-tilsyn af importen af visse jern- og stålprodukter med oprindelse i visse tredjelande (EUT L 115 af 29.4.2016, s. 37).

            (10)  Kommissionens gennemførelsesforordning (EU) 2018/640 af 25. april 2018 om indførelse af forudgående EU-tilsyn af importen af visse aluminiumsprodukter med oprindelse i visse tredjelande (EUT L 106 af 26.4.2018, s. 7).

            (11)  Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

            BILAG
            I bilag 23-02 i gennemførelsesforordning (EU) 2015/2447 affattes tabellen således:

                  »LISTE OVER DE I ARTIKEL 142, STK. 6, OMHANDLEDE VARER

               Beskrivelsen af varerne i denne tabel er kun vejledende og berører ikke tariferingsbestemmelserne vedrørende den kombinerede nomenklatur. I forbindelse med dette bilag er anvendelsesområdet for de ordninger, der er fastsat i artikel 142, stk. 6, bestemt af anvendelsesområdet for KN-koderne, som de foreligger på tidspunktet for vedtagelsen af denne forordning.

                           KN-kode (Taric-kode)

                           Varebeskrivelse

                           Gyldighedsperiode

                           0701 90 50

                           Nye kartofler

                           1.1.-30.6.

                           0703 10 19

                           Spiseløg (undtagen sætteløg, skalotteløg og hvidløg)

                           1.1.-31.12.

                           0703 20 00

                           Hvidløg

                           1.1.-31.12.

                           0708 20 00

                           Bønner (Vigna spp., Phaseolus spp.)

                           1.1.-31.12.

                           0709200010

                           Asparges, grønne

                           1.1.-31.12.

                           0709200090

                           Asparges, andre

                           1.1.-31.12.

                           0709 60 10

                           Sød peber

                           1.1.-31.12.

                           0714 20 10

                           Søde kartofler, friske, hele, bestemt til menneskeføde

                           1.1.-31.12.

                           0804300090

                           Ananas, undtagen tørret

                           1.1.-31.12.

                           0804400010

                           Avocadoer, friske

                           1.1.-31.12.

                           0805 10 22
                           0805 10 24
                           0805 10 28

                           Appelsiner, friske

                           1.6.-30.11.

                           0805211010
                           0805219011
                           0805219091

                           Mandariner (herunder tangeriner og satsumas), friske

                           1.3.-31.10.

                           0805220011

                           Monreales, friske

                           1.3.-31.10.

                           0805220020

                           Klementiner (undtagen monreales), friske

                           1.3.-31.10.

                           0805290011
                           0805290021
                           0805290091

                           Wilkings og andre lignende krydsninger af citrusfrugter, friske

                           1.3.-31.10.

                           0805400011
                           0805400031

                           Grapefrugter, herunder pomeloer, friske, hvide

                           1.1.-31.12.

                           0805400019
                           0805400039

                           Grapefrugter, herunder pomeloer, friske, pink

                           1.1.-31.12.

                           0805509010

                           Limefrugter (Citrus aurantifolia, Citrus latifolia), friske

                           1.1.-31.12.

                           0806 10 10

                           Druer til spisebrug

                           21.11.-20.7.

                           0807 11 00

                           Vandmeloner

                           1.1.-31.12.

                           0807190050

                           Amarillo, Cuper, Honey Dew (herunder Cantalene), Onteniente, Piel de Sapo (herunder Verde Liso), Rochet, Tendral, Futuro

                           1.1.-31.12.

                           0807190090

                           Andre meloner

                           1.1.-31.12.

                           0808309010

                           Pærer af sorterne Nashi (Pyrus pyrifolia) og Ya (Pyrus bretscheideri)

                           1.5.-30.6.

                           0808309090

                           Pærer, andre

                           1.5.-30.6.

                           0809 10 00

                           Abrikoser

                           1.1.-31.5.
                           1.8.-31.12.

                           0809 30 10

                           Nektariner

                           1.1.-10.6.
                           1.10.-31.12.

                           0809 30 90

                           Ferskner

                           1.1.-10.6.
                           1.10.-31.12.

                           0809 40 05

                           Blommer

                           1.10.-10.6.

                           0810 10 00

                           Jordbær

                           1.1.-31.12.

                           0810 20 10

                           Hindbær

                           1.1.-31.12.

                           0810 50 00

                           Kiwifrugter

                           1.1.-31.12.«